**MAJANDUS- JA KOMMUNIKATSIOONIMINISTEERIUMI TEADUS- JA ARENDUSTEGEVUSE TOETUSE TAOTLUSVOORU LÄHTEÜLESANNE**

|  |
| --- |
| **Pealkiri** |
| **Majandus- ja kommunikatsiooniministeeriumi teadus-arendustegevuse taotlusvoor: Tark, digitaalne ja vastutustundlik majandus** |
| **Lahendatavad probleemid** |
| Majandus- ja kommunikatsiooniministeeriumi (edaspidi: MKM) teadus-arendustegevuse taotlusvooru (edaspidi: TA voor) fookuses on kolm strateegilist uurimissuunda – tark majandus, digitaalne majandus ja vastutustundlik majandus. Need strateegilised suunad lähtuvad MKMi kolmest kesksest vastutusvaldkonnast, mille tegevus- ja tulevikusuunad poliitikakujunduse kontekstis tulenevad neid valdkondi suunavatest strateegiatest ja arengukavadest, vastavalt: Eesti teadus- ja arendustegevuse, innovatsiooni ning ettevõtluse arengukavast 2021-2035 (TAIE), Eesti digiühiskonna arengukavast 2030 ja Heaolu arengukavast 2023-2030. Nendes arengudokumentides on valdkondade arengu suunamiseks püstitatud rida eesmärke, mis tuleb arengukava perioodi lõpuks saavutada. Täna oleme olukorras, kus mitmete seatud eesmärkide saavutamine soovitud ajaperspektiivis ei pruugi realiseeruda ning seisame silmitsi mitmete kitsaskohtadega, mis on kujunenud või kujunemas valdkondades oluliseks takistuseks. Täpsemalt seisnevad probleemid kolme suuna lõikes alljärgnevas.  **Tark majandus**  Lahendamist vajavad probleemid:   * Tööjõu tootlikkus ei kasva soovitud tempos, TAIE arengukavas seatud eesmärk 110% jääb saavutamata * Ettevõtete kulutused TA tegevusele kasvavad liiga aeglaselt, senise tempoga jätkates ei saavutata aastaks 2035 seatud TAIE eesmärki 2% SKPst * Geopoliitilised olud on muutunud, sama kiirusega ei ole muutunud tarne- ja väärtusahelad, Eesti positsioon rahvusvahelistel turgudel vajab ümbermõtestamist.   **Digitaalne majandus**  Lahendamist vajavad probleemid:   * Erasektori digitaliseeritus on madal * Avalike digiteenustega rahulolu ettevõtjate seas on pigem keskmine * Küberturvalisusega seonduvad ohud ja riskid kasvavad * Eesti on sõltuv välistest tehnoloogia pakkujatest ja lahendustest, millest tuleneb vähene võimekus riske ette näha ja juhtida   **Vastutustundlik majandus**  Lahendamist vajavad probleemid:   * + ühtse arusaama puudumine erinevate valdkondade jätkusuutlikkusest pikas perspektiivis; sh mida tähendab rohepööre ning vastutustundlik ettevõtlus erinevates valdkondades   + töötajate teadmised ja oskused ei jõua tööandjate vajadustega kaasas käia (osa vähese tööjõu tootlikkuse problemaatikast)   + jätkuv sooline ebavõrdsus tööturul ning meeste ja naiste majanduslikus iseseisvuses   Nimetatud probleemidele on keskendutud varasemalt mitmetes uuringutes, kuid seda on tehtud üksikute teemade lõikes. Kolme strateegilise uurimissuuna sõnastamise kaudu on soov pöörata nimetatud probleemidele kompleksselt tähelepanu ning hoida neid järjepidevalt ja tulevikku vaatavalt fookuses. |
| **Eesmärk** |
| Taotlusvooru eesmärk on kasvatada valdkondlikku võimekust ja teadmust MKMi kolmes peamises tegevusvaldkonnas: digiareng, majandus ja ettevõtlus ning töö ja võrdsed võimalused ning toetada seeläbi neis valdkondades teadmistepõhist poliitikakujundust. Arenguliste kitsaskohtade lahendamiseks on vajalik leida eelnimetatud probleemidele teaduspõhiseid lahendusi, mis oleksid aluseks strateegiliste valikute tegemisel poliitikakujundusprotsessis. Selleks toetatakse antud taotlusvoorus:   1. uurimistöö läbiviimist nimetatud kolmes strateegilises uurimissuunas sõnastatud uurimisküsimustest lähtuvalt; 2. uurimistööga seotult (toetatavate uurimisprojektide raames) regulaarset teadusnõustamist, vahendamaks uurimistöö vahetulemusi ja tagamaks uuema teadmuse paremat ja vahetumat jõudmis poliitikakujundusse. |
| **Uurimisküsimused/hüpoteesid** |
| Uurimisküsimused on sõnastatud kolme strateegilise uurimissuuna kaupa ja nendele vastates ootame lahendusi eelkirjeldatud probleemidele.  Uurimisküsimused on järgnevad:  **Tark majandus**   1. Kuidas teadus-arendus muuta tootlikkuse kasvuks? 2. Kuidas jõuaksid ettevõtete TA kulud aastaks 2035 2%ni SKPst? 3. Kuidas meelitada Eestisse tehnoloogiamahukaid ja kõrge lisandväärtusega välisinvesteeringuid? 4. Kuidas toetada Eesti ettevõtete ekspordivõimekust tulenevalt muutunud sihtturgudest ja geopoliitiliste jõujoonte muutustest? 5. Millised on uued kujunevad turvalised tarneahelad ja tehnoloogiapõhised väärtusahelad? Kuidas leida sellega seoses uusi ärimudelid? 6. Kas ja mis ulatuses suudab riik mõjutada välisinvesteeringute tulemist Eestisse   **Digitaalne majandus**   1. Mida tähendab edukas digiriik? Milles seisneb digitaalse transformatsiooni elluviimine? Milliseid avaliku sektori ja erasektori institutsionaalseid, protsessilisi, organisatsioonilisi muutusi see eeldab? 2. Mis mõõdab digiriigi edenemist kõige mõistlikumalt ja tõhusamalt ning mille edenemist on enim oluline mõõta? Mida tähendab digitaalne ükssarvik? 3. Millised uued tärkavad tehnoloogiad on Eesti jaoks kõige olulisemad? Milliste kasutuselevõttu peaks Eesti toetama ning milliste arengus aktiivselt kaasa rääkima? Millised on uute tärkavate tehnoloogiate võimalused ja riskid Eesti vaates? Kuidas (ja kas) on võimalik uute tehnoloogiata abil olemasolevaid ja tuleviku riske maandada? 4. Kuidas suurendada ettevõtete digitaliseeritust? Sh, kas tänased meetmed ei ole piisavad või ettevõtetele piisavalt kättesaadavad, mis ja millisel moel vajaks muutmist? 5. Mida tähendab personaalriik erinevate sihtgruppide (erasektor, avalik sektor, kodanik) vaates? Milles seisneb personaalse riigi elluviimine? Milliseid avaliku sektori ja erasektori institutsionaalseid, protsessilisi, organisatsioonilisi muutusi see eeldab? 6. Milliseid institutsionaalseid, organisatoorseid jm muutusi eeldab sündmusteenuste põhise juhtimise juurutamine?   **Vastutustundlik majandus**   1. Milles rohepööre erinevates valdkondades seisneb ja kuidas mõjutab erinevate valdkondade ettevõtete konkurentsivõimet pikas perspektiivis, sh kuidas seda positiivselt võimendada (sh kes on “võitjad” ja “kaotajad”)? 2. Kuidas sotsiaalse vastutustundlikkuse (sh ka ESG aruandluse) kasv mõjutab erinevate valdkondade ettevõtete konkurentsivõimet ning kuidas riik saab konkurentsivõime kasvu toetada? 3. Milline on naiste ettevõtlusaktiivsus, mis takistab või piirab naisi ettevõtlusega tegelemast ning mis on nende takistuste põhjused; millised on peamised naisettevõtluse ärimudelid ning kas need on muutumas ja kui jah, siis millest tulenevalt?   Taotleja esitab oma nägemuse uurimisprobleemi lahendamisest oma taotluses. Taotlejale jäetakse vabadus täpsustada uurimisküsimusi, uurimismeetodeid ja allikaid (k.a teaduskirjandus, mille toel antakse ülevaade võimalikest lahendustest) lähtuvalt taotleja nägemusest selle kohta, kuidas on kõige mõistlikum uurimisülesannet täita. Rahastaja näeb ette, et nimetatud valikuid saab täpsustada ka uurimise käigus, lähtudes lisanduvatest teadmisest valdkonna kohta. |
| **Tehnilised nõuded** |
| **Taotluse esitamine**  Toetuse taotlemiseks tuleb esitada:     1. **Projekti kirjeldus**, mis hõlmab:    * strateegilise uurimissuuna ja selle all olevat (-id) uurimisküsimust (-küsimuste) valik, mida asutakse lahendama;    * uuringu eesmärk ja täpsustatud uurimisküsimused    * uurimis- ja arendustegevuse kontseptsiooni kirjeldus ja teaduslik põhjendatus, potentsiaalsete kasutatavate allikate/andmestike ülevaade ja uurimismetoodika, millega uurimisküsimusi kavatsetakse lahendada; 2. **Projekti tegevus- ja ajakava**, mis hõlmab:    * + - * taotleja nägemust uuringuprotsessi toimimisest koos tegevus- ja ajakavaga (sh kas plaanitakse kuni aastast või enam kui aastast uurimisprojekti koos vastava põhjendusega); 3. **Teadusnõustamine**, mis hõlmab:  * Regulaarse teadusnõustamise formaadi kirjeldust uurimistöö perioodil.  1. **Riskide maandamise plaan**, mis hõlmab:  * riskide maandamise plaan, mis kajastab lisaks sisulise töö riskidele ka uurimismeeskonna töö koordineerimisega seotud riske.  1. **Uurimismeeskonna kirjeldus** koos CV-degavõi lingiga ETISes asuvale CV-le. Uurimismeeskonna kirjelduses tuleb välja tuua:    * uurimismeeskonna koosseis;    * seniste teemaga sarnaste uurimuste, publikatsioonide ning projektide nimekiri;    * uurimismeeskonna liikmete, sh tuua välja doktorantide ja alustavate teadlaste osakaal ja rollid, kompetentsid ja nende vastutus ja suutlikkus projekti ellu viia. 2. **Taotluse eelarve tegevuste ja kululiikide lõikes**, kus on mh: kirjeldatud  uuringumeeskonna liikmete (nii vastutava täitja, põhitäitja(te) kui täitjate jt projekti täitmisel osalevate isikute) koormused ja töötasukulud jm asjakohased kulud; 3. **Projekti prioriteetsus ja panus valdkonna arengusse**, sh:    * + - * projekti olulisus toetuse andmise eesmärkide seisukohalt (kirjeldatud „Lahendatavad probleemid“, „Eesmärk“ ja „Oodatav tulemus/väljundid“ all);          * projekti eeldatavad tulemused, nende teaduslik ja ühiskondlik olulisus, võimalikud rakendused poliitikakujundusse ja panus valdkonna arengusse, võimalikud jätkamissuunad ja panus valdkonna järelkasvu tagamisse; 4. **Kommunikatsiooniplaan**, mis hõlmab:    * + - * projekti avalikkusele tutvustamise plaan ja tegevused (koos ajakavaga), mis kirjeldab, kuidas plaanitakse uuringu käigus tulemusi laiemale avalikkusele ja erinevatele huvigruppidele levitada.   **Kes on oodatud osalema, kvalifikatsiooninõuded**  **Taotleja** peab olema Eestis positiivselt evalveeritud teadus- ja arendusasutus, kelle töötaja osaleb projektis vastutava täitjana.  Taotleja võib kaasata projekti elluviimisesse projekti eesmärgi ja vajaduste põhjal **partneri** või partnereid. Partner võib olla mistahes Eestis registreeritud juriidiline isik, kelle töötaja osaleb projektis põhitäitjana. Kui partneriks ei ole positiivselt evalveeritud TA asutus, siis kaetakse kulusid projekti eelarve kogumahust kuni 30%.  Vastutav **täitja** võib olla a) doktorikraadiga või sellele vastava kvalifikatsiooniga teadus-arendustöötaja või b) teadurina (sh noorem- või külalisteadurina) töötav doktorant, kellel on taotlemise hetkel kehtiv tööleping taotlejaga ja töö asukohaga Eestis.  **Põhitäitja** võib olla a) doktorikraadiga või sellele vastava kvalifikatsiooniga teadus-arendustöötaja või b) doktorant (sh ka eksternina õppija), kes panustab projekti eesmärkide saavutamisse.  **Täitja** on projekti heaks töötav isik, kelleks võib olla näiteks tehniline töötaja, andmekoguja, laborant vmt.  **Vajadusel piirangud või soovitused metoodika osas**  Rahastaja ei anna rangelt ette metoodilisi piire. Taotlejale jäetakse vabadus täpsustada uurimisküsimusi, uurimismeetodeid ja allikaid (k.a teaduskirjandus, mille toel antakse ülevaade võimalikest lahendustest) lähtuvalt taotleja nägemusest selle kohta, kuidas on kõige mõistlikum uurimisülesannet täita.  **Soovitused koostöövormi osas**  Projekti läbiviimise raames soovib Rahastaja kujundada välja regulaarset koostööformaati. Alljärgnevalt on esitatud esialgne nägemus soovituslikust koostööformaadist (taotleja võib esitada täpsustatud nägemuse töökorraldusest):   * Koostöö keskmes on regulaarselt toimuvad teadusnõustamised töö teostajate ning ministeeriumi analüütikute ja poliitikakujundajate vahel; * Teadusnõustamised viiakse läbi regulaarselt vastavalt vajadusele, aga mitte harvem kui kord kvartalis. Nendes antakse ülevaade uurimistöö hetkeseisust, uuemast temaatilisest teaduskirjandusest ja võimalikest rakendustest poliitikakujundamisse. * Uurimistöö kestel toimuvad lisaks soovituslikult avalikud seminarid:   + esimene vaheseminar projekti keskpaigas, kus tutvustatakse vahetulemusi;   + lõpuseminar, mis keskendub uurimistulemuste tutvustamisele.   **Uuringu kestel kogutud andmed** antakse **pseudonümiseeritult** üle tellija-ministeeriumile või tehakse avalikkusele kättesaadavaks mõnes avalikus **repositooriumis**. Et võimaldada neid andmeid kasutada ka edaspidi kas poliitikaanalüüside eesmärgil või teadusuuringute jaoks, antakse uuringus kogutud ja selle läbiviimiseks koondatud **andmed MKMile üle** või tehakse avalikuks repositooriumis edasist statistilist analüüsi võimaldaval **anonümiseeritud** kujul.  **Vooru eelarve:**   * TA vooru kogumaht aastas on 1 miljon eurot; * Ühe uurimisprojekti maht võib olla kuni 100 000 eur ühe aasta kohta; * Uurimisprojekt saab olla maksimaalselt kaheaastane.   **Hindamine**  Hindamiskriteeriumid on järgmised:   |  |  | | --- | --- | | Kriteerium | Osakaal | | 1. Kavandatava uuringu teaduslik põhjendatus ja metoodika, sh: | 30%, mis jaguneb: | | * 1. Teaduslik põhjendatus | 50% | | 1.2 Metoodika | 50% | | 2. Uuringu meeskonna koosseis ja rollide jaotus, tase ja suutlikkus uuringut ellu viia | 15% | | 3. Projekti eelarve ja ajakava ja riskide maandamise kava | 15%, mis jaguneb: | | 3.1 Projekti eelarve ja ajakava | 50% | | 3.2 Riskide maandamise kava | 50% | | 4. Projekti prioriteetsus ja panus valdkonna arengusse | 40% |  * Paremusjärjestused moodustatakse kolme valdkonna (tark majandus, digitaalne majandus, vastutustundlik majandus) kohta eraldi. * Paremusjärjestused moodustatakse taotlustest, mis ületavad lävendi (punktides 1, 2 ja 4 nimetatud kriteeriumis vähemalt hinne 3,5 punkti ning punktis 3 nimetatud kriteeriumis vähemalt 2 punkti); * Kõigepealt saab rahastuse iga valdkonna suurima punktisummaga taotlus, ülejäänud taotlused on ühises nimekirjas ning rahastatakse üldise paremusjärjestuse alusel.   **Vooru kestus, töö etappideks jagamine**  TA voor on (eelarvevahendite olemasolul) planeeritud iga-aastasena, kus iga-aastaselt vaadatakse üle ja vajadusel muudetakse lahendamist vajavaid probleeme ja uurimisküsimusi.  TA vooru ootame kuni kaheaastaseid projekte. Enam kui aastaste projektide puhul rahastatakse esimest aastat ning lähtuvalt esimese aasta tulemustest ja eelarvelistest vahenditest tehakse otsus järgmise perioodi rahastuse kohta.  Väljamaksed tehakse **kuni üheaastase projekti** osas kahes osas:  Lepingu sõlmimisel 50% projekti maksumusest;  Projekti lõppemisel ja projekti lõpptulemuste kinnitamisel 50% projekti maksumusest.  **Enam kui aastase projekti** puhul makstakse:  lepingu sõlmimisel esimese aasta toetuse summast 50%;  esimese aasta toetuse summast 50% pärast projekti vahetulemuste kinnitamist;  50% teise aasta toetuse summast pärast teise aasta tegevuste ja eelarve heaks kiitmist;  50% teise aasta toetuse summast pärast projekti lõpptulemuste kinnitamist.  Taotlusvoor korraldatakse ETISes.  Taotlusvoor jääb avatuks **23. septembrini (kell 17.00) 2024**. |
| **Oodatav tulemus/ väljundid** |
| Vooru väljundid/tulemid on järgnevad:   * Kujunevad välja uurimisgrupid, kes järjepidevalt tegelevad MKMi vastutusvaldkondade teemadega, toetades tarka poliitikakujundamist; * Regulaarse teadusnõustamise arendamise läbi tiheneb koostöö avaliku ja akadeemilise sektori vahel, paraneb üksteisemõistmine ning tugevneb jagatud arusaam ühiskonna ees seisvatest väljakutsetest ja nende lahendamise võimalustest; * Paraneb arusaam, kuidas MKMi vastutusvaldkondades seatud arengukavalisi eesmärke on (või ka ei ole) võimalik saavutada ja arengulisi kitsaskohti ületada. Tugevneb strateegiline ja teadmistepõhine poliitikakujundus.   Temaatilises lõikes tekib TA vooru tulemusena teaduslik ja poliitikakujunduses rakendatav teadmine, kuidas:   * lahendada tööjõu vähese tootlikkuse problemaatikat * suurendada ettevõtete TA investeeringuid * toetada Eesti ümberpositsioneerumist rahvusvahelistes tarne- ja väärtusahelates * tõsta erasektori digitaliseeritust * parendada rahuolu avalike digiteenustega * maandada kübertuvalisusega seonduvaid ohte ja riske * tugevdada Eesti võimekust ette näha ja juhtida tehnoloogiaga seotud riske * rohepööre ja vastutustundlik ettevõtlus mõjutavad erinevate valdkondade arenguid * kujundada oskuste ja talendipoliitikat pikas perspektiivis * vähendada soolist ebavõrdsust tööturul.   Rahastaja ei määra ette, milline on uurimistöö lõplik väljund, parima lahenduseni jõutakse uuringuprotsessi jooksul valideerides vahetulemeid.  Tulemuste esitamise vorm lepitakse kokku MKMi teadus- ja arendustegevuse toetuse komisjoniga. |
|  |

Lähteülesande lisad on:

* + - 1. MKMi määrus nr 20 „Teadus- ja arendustegevuse toetuse andmise ja kasutamise tingimused ja kord, Lisa 1
      2. Hindamisjuhend ja -kriteeriumid; Lisa 2;
      3. Ajakava Gantti tabelina (vabatahtlik näidis); Lisa 3;
      4. Eelarve tabel (vabatahtlik näidis); Lisa 4.